**Na ribami**

 Sinoć san jedva zaspal aš mi je nonić obećal da ćemo poć na ribe. Vrtel san se po postilji i okretal jer š njen volin poć i jedva san to dočekal.

 Došlo je jutro, nisan se baš naspal, stalno san se budil. Navil san si budilicu da ne zaspen i taman kad je počela svirat, nono je otprl vrata i rekal: „ Ala, Frane, greš ili ćeš ostat spat?'' Skočil san brže bolje da i on vidi da san parićan. Odbavil san se va sekundi, pojil ča mi je nona pripravila i šal va konobu kadi za ribariju imamo se ča sakomu pravomu ribaru triba. Još san sinoć se parićal: šćap, udice, povraz i rezervu ako mi se ča pokida. Nonić je parićival ješku ku je Ive ribar donesal. „Sardela je ko bog“, zijal mi je sa strane, friška taman za lovit koda je živa i vrta. Seli smo va auto i šli do barke. Kad smo došli, odvezali smo se i šli put pozicije ku saki pravi ribar ima i o njoj muči. Hitili smo sidro i zeli sako svoj šćap. Zaješkal san celi sardel i pomalo pušćival da ga kurenat nosi. Nisan bil zadovoljan aš je hodilo sad livo, pa desno pa pod barku. Mislil san da ovako neću niš ćapat. Najedanput se šćap sagnul do mora. Fr simo, fr tamo pa ja san neč ćapal. Nisam znal ča bi od sriće, samo da ju još do barke dopeljan. Pečil san se po barki, navlačil i pušćival. Nonić je bil parićan. Sa sakun je čekal da ju ja zvučen van. Kad je videl da je to komad ribe, počel je govoret: „Biži ti, drž ju, ne pušćivaj, zivuci joj glavu van!“ Samo me je smućival. „Dignut ću ju ja na barku, spravi taj sak, neće mi pobić!“ zijal san mu. „Palamida!“ zija nonić a tad san još veći gušt imal, nisan imal ča nego joj samo glavu z mora moral znet i moja je. Lje ju popušćiva, brzo motan. Od tada nisan nikoga više ni čul ni videl.

 Vrime mi je prolazilo, ja san samo mislel kako ju na barku dovuć tako da nisan nikoga ni abadal kad san ju digal s barke ka je bila malo dalje od nas, jedan čovik je zavapil: „Dobar komad je mali ćapal“, a meni je nonić obećal da ćemo se drugu šetemanu opet vrnut i još ku ribu da ćemo ćapat.

Fran Vicić, 6. b